
                                                                                                                                      Χανιά 7-9-2026

                                                       ΔΕΛΤΙΟ ΤΥΠΟΥ
«Ακούσαμε προσεκτικά τις εξαγγελίες του Πρωθυπουργού από το βήμα της 90ης Διεθνούς Έκθεσης Θεσσαλονίκης, με την ελπίδα να δούμε επιτέλους μέτρα που θα ανακουφίσουν την καθημερινότητα του εργαζόμενου.
Δεν αρνούμαστε ότι κάποιες εξαγγελίες κινούνται προς τη σωστή κατεύθυνση. Όμως ένα ερώτημα παραμένει αναπάντητο:
Ως τότε, πώς θα ζήσουμε;
Η πλειονότητα των μέτρων τοποθετείται χρονικά μέσα στο 2027: Η αύξηση του κατώτατου μισθού προγραμματίζεται για την 1η Απριλίου 2027. Το επίδομα των πεντακοσίων ευρώ για τους δημοσίους υπαλλήλους θα καταβληθεί το Δεκέμβριο του 2027. Το πρόγραμμα στεγαστικής στήριξης “Σπίτι μου 3” ενεργοποιείται μέσα στο 2027. Οι φορολογικές ελαφρύνσεις θα αποτυπωθούν στις φορολογικές δηλώσεις του 2027.
Και στο ενδιάμεσο διάστημα: Τα καύσιμα ακριβαίνουν συνεχώς, με άμεση επίπτωση σε έναν τόπο όπου η μετακίνηση —ιδιαίτερα για τους εργαζόμενους στον τουρισμό και στην ύπαιθρο— είναι καθημερινή ανάγκη. Τα ενοίκια στα Χανιά έχουν εκτιναχθεί, πιεζόμενα και από τη βραχυχρόνια μίσθωση, καθιστώντας τη στέγαση δυσβάσταχτο βάρος για εργαζόμενους και οικογένειες. Το κόστος των βασικών προϊόντων διατροφής συνεχίζει να ανεβαίνει. Οι εποχικοί εργαζόμενοι του τουρισμού, που στηρίζουν την τοπική οικονομία μήνες ολόκληρους, αντιμετωπίζουν αβεβαιότητα και ανασφάλεια εκτός σεζόν. Οι εργαζόμενοι στον πρωτογενή τομέα —στο λάδι, στο κρασί, στα αγροτικά προϊόντα του τόπου μας— δεν βλέπουν καμία ουσιαστική στήριξη στο εισόδημά τους.
Ο εργαζόμενος δεν θα κληθεί να πληρώσει τις υποχρεώσεις του το 2027. Τις πληρώνει σήμερα. Το σούπερ μάρκετ είναι σήμερα. Το ενοίκιο είναι σήμερα. Η βενζίνη είναι σήμερα. Ο λογαριασμός του ρεύματος είναι σήμερα.
Χαιρετίζουμε κάθε θετικό βήμα: την αύξηση του κατώτατου μισθού, τη μείωση εισφορών, τις φορολογικές ελαφρύνσεις. Δεν μπορούν όμως αυτά να λειτουργήσουν ως δικαιολογία για αναβολή, ενώ η κοινωνία καλείται να περιμένει έναν ακόμη χρόνο, με όρους και προϋποθέσεις που κανείς δεν εγγυάται.
Οι εργαζόμενοι των Χανίων χρειαζόμαστε ανακούφιση τώρα. Χρειαζόμαστε άμεση παρέμβαση στην ακρίβεια, στη στέγαση και στο κόστος διαβίωσης. Χρειαζόμαστε ουσιαστικές αυξήσεις μισθών και ισχυρές Συλλογικές Συμβάσεις Εργασίας. Χρειαζόμαστε ειδική μέριμνα για τους εποχικά εργαζόμενους του τουρισμού και για τους εργαζόμενους της υπαίθρου, που στηρίζουν την οικονομία του τόπου με κόπο και θυσίες.
Ζητάμε θεσμική προστασία των εποχικά εργαζομένων με επέκταση του ταμείου ανεργίας, ώστε η ανεργία του χειμώνα να μην είναι μόνιμη τιμωρία.
Θέλουμε οι εξαγγελίες να γίνουν πράξη σήμερα. Θέλουμε λύσεις σήμερα.
Το Εργατικό Κέντρο Χανίων δεν θα σιωπήσει. Θα συνεχίσει να διεκδικεί αξιοπρεπείς μισθούς, σταθερή εργασία, ανθρώπινες συνθήκες, προσιτή στέγαση και πραγματική αντιμετώπιση του κόστους ζωής.
Στο τέλος της ημέρας, ο εργαζόμενος δεν ζει με χρονοδιαγράμματα εξαγγελιών!!!
Ζει με έναν μισθό που δεν φτάνει ούτε ως τα μέσα του μήνα!!!
Θα συνεχίσουμε να διεκδικούμε αξιοπρεπή διαβίωση για εμάς και τα παιδιά μας!!!

                      Εργατοϋπαλληλικό Κέντρο Ν.  Χανίων

